Ez már nem játék
Sajtóhír szerint egy szórakozóhelyen rendezték meg a Generációk Társasjátéka című programot – közölte hétfői sajtótájékoztatóján Herpergel Róbert, a Jobbik önkormányzati képviselője. Elmondta, az eseményt a Facebookon a Csak egy Nő oldal és az Ifjúsági Ház szervezésében hirdették meg, egy fő jelezte vissza a részvételi szándékát, és 23 érdeklődött iránta. Az Ifjúsági Ház honlapján a február 13-i és a 24-i programot se látta hirdetni, de az Egyszülős Központ honlapján szerepel mindkettő.
Egyes helyeken az Ifjúsági Ház van helyszínként, máshol egy szórakozóhely. Később derült ki, hogy a vendéglőben jelen lévők nem tudták, hogy bármilyen rendezvényen vennének részt. Ám a Kőr Dáma Egyesület megjelent egy molinóval, és fotókat készített a „sikeres rendezvényről”, ami elvileg moderációval zajlott. Kiderült, hogy ez utóbbi nem történt meg. A Kőr Dáma a következő bejegyzést tette a facebookos esemény alatt és a saját honlapján: a Debreceni Kőr Dáma Egyesület említett programjai saját forrásból valósultak meg, az Egyszülős Központ szakmai partnereként. Herpergel szerint bonyolítja a helyzetet, hogy Nagy Anna, az Egyedülálló Szülők Klubja Alapítvány kuratóriumi elnöke azt nyilatkozta, hogy a programokat 10 millió forinttal támogatta az Emmi. Az egyesület válasza Reagálásában az egyesület rámutat: „A Debreceni Kőr Dáma Egyesület évtizedes múlttal a háta mögött, a közvélemény előtt is nyílt közhasznú, politikamentes, jószolgálati tevékenységet végez országszerte, így Debrecenben is. Hétfőn két párt, a Jobbik és a Demokratikus Koalíció politikusa támadta meg Debrecenben az egyesületet és annak vezetőjét, Porkoláb Gyöngyit. A Debreceni Kőr Dáma Egyesület tájékoztatja a közvéleményt: a pártok által emlegetett civil eseményt az egyesület az Egyszülős Központ rendezvénysorozatába illeszkedően, egyetlen fillérnyi állami támogatás nélkül rendezte meg. Az ezzel ellentétes beállítások alaptalanok, mások bemocskolására alkalmas politikai támadások. Üdvözlettel: Debreceni Kőr Dáma Egyesület”